Parlamentda madaniy meros muhofazasiga oid eshituvlar bo‘lib o‘tdi

O‘zbekiston Respublikasi Oliy Majlisi Qonunchilik palatasida O‘zbekiston “Milliy tiklanish” demokratik partiyasi fraksiyasining tashabbusi bilan madaniyat va sport ishlari vaziri B. Ahmedovning “Madaniy meros obyektlarini muhofaza qilish va ulardan foydalanish to‘g‘risida”gi qonunning ijrosi haqidagi axborotiga oid parlament eshituvi bo‘lib o‘tdi. Bu haqda hukumat portali xabar bermoqda.

Tadbir “Parlament nazorati to‘g‘risida”gi qonunda belgilangan vakolatlar doirasida tashkil etildi.
Parlament eshituvida deputatlar madaniy meros obyektlarini inventarizatsiyadan o‘tkazish, pasportlarini tayyorlash, ularning chegaralarini belgilash, ularni muhofaza qilish, restavratsiya qilish, o‘rganish va targ‘ib qilish masalalarida yechimini kutayotgan muammolar mavjudligiga e’tibor qaratdi.
Madaniyat va sport ishlari vazirligi tomonidan madaniy meros obyektlarini aniqlash va hisobga olish ishlarini yaxshilash talab etilishi, muzeylar, arxivlar, kutubxonalarda va boshqa joylarda saqlanayotgan, madaniy meros obyekti belgilariga ega bo‘lgan eksponatlar, kolleksiyalar va arxiv hujjatlarining to‘liq toifalashtirilgan ro‘yxatini tuzish zarurligi ham ta’kidlandi.
Parlament eshituvida siyosiy partiyalar fraksiyalari va Ekoharakat deputatlik guruhi muhokama etilayotgan masala yuzasidan o‘zlarining dasturiy vazifalaridan kelib chiqqan holda munosabat bildirdi.
Parlament eshituvi yakunlari bo‘yicha mutasaddi idoralarga “Madaniy meros obyektlarini muhofaza qilish va ulardan foydalanish to‘g‘risida”gi qonun ijrosi samaradorligini yanada oshirish uchun zarur bo‘lgan qo‘shimcha chora-tadbirlar ishlab chiqish, ushbu qonun ijrosini ta’minlashda parlament va deputatlik nazoratini kuchaytirish yuzasidan taklif va tavsiyalarni o‘z ichiga olgan qaror qabul qilindi.